1. pielikums
 (identifikācijas Nr. CN PAP/2026/14) nolikumam
Tehniskās specifikācijas pēdējais aktualizācijas datums - 23.07.2026.


Cēsu novada Priekuļu apvienības pārvaldes
Iepirkums Publisko iepirkumu likuma 9. panta kārtībā.  
“Bīstamo koku un zaru zāģēšana”

TEHNISKĀ SPECIFIKĀCIJA 

1. Darbus jāveic ievērojot Latvijas Republikas normatīvos aktus, Cēsu novada pašvaldības un Latvijas Valsts ceļu normatīvo aktu prasības un saistošos noteikumus, nebojājot apkārtējās ēkas, būves, aprīkojumus, labiekārtojuma elementus, apstādījumus vai tehniku, inženierkomunikāciju tīklus u.c. 
2. Pakalpojuma sniedzējs nodrošina objektā darbu izpildi ar savu darbaspēku, tehniskiem līdzekļiem un profesionālajiem darbarīkiem, kas atbilst spēkā esošo normatīvo aktu prasībām. 
3. Pakalpojumu sniedzējs darbus veic saskaņā ar darba uzdevumu, pirms darbu uzsākšanas Puses iepriekš veic objekta apskati dabā, savstarpēji vienojoties par veicamo darba uzdevumu un darbu apjomu. Darba veikšanas izmaksas tiek noteiktas atbilstoši Pakalpojuma sniedzēja iesniegtajam Finanšu piedāvājumam.
4. Darbu uzdevumā noteiktie  avārijas koki (bīstamie koki, kas savas bīstamības dēļ jānozāģē nekavējoties) ir jālikvidē 24 (divdesmit četru) stundu laikā no darbu pasūtīšanas brīža, tai skaitā veicot arī vietas sakopšanu un nodrošinot visu zāģēšanas biomasas atlieku (t.sk. zarus, stumbrus, lapas, skaidas u.c.) savākšanu un utilizēšanu pēc saviem ieskatiem (ar savu transportu, sedzot visas izmaksas), nogādājot, uzglabājot vai pārvietojos tās uz sev vēlamu vietu, saskaņā ar spēkā esošajiem normatīvajiem aktiem.
5. Pakalpojumu sniedzējs darbus organizē, ievērojot visas nepieciešamās darba drošības prasības, izmantojot darba drošības līdzekļus un informācijas norādes, lai netiktu apdraudēta darbinieku vai trešo personu dzīvība un īpašums. Aizliegts nocirst kokus, kas sasnieguši normatīvajos aktos noteikto īpaši aizsargājamo koku – dižkoku izmēru. Ja Pasūtītājs ir saņēmis Dabas aizsardzības pārvaldes atzinumu šāda koka nozāģēšanai, darbus veikt atbilstoši atzinumā noradītajām prasībām. Nepieciešamības gadījumā darbu izpildes laikā Pakalpojuma sniedzējs  atbilstoši normatīvo aktu prasībām organizē darbības vietas norobežošanu, transporta kustību un ceļa zīmju uzstādīšanu, minēto darbu izmaksas ir jāietver piedāvājuma cenā.
6. Par darba uzdevuma izpildei izvēlēto darba metodi un  darba kvalitāti atbild Pakalpojuma sniedzējs.
7. Pakalpojuma izpildes laikā Pasūtītājs var dot Izpildītājam saistošus norādījumus attiecībā uz konkrēta darba veikšanu. 
8. Nepieciešamības gadījumā Pakalpojuma sniedzējam darbi jāsaskaņo ar A/S “Latvenergo”, A/S “Sadales Tīkli” un citām atbildīgajām institūcijām.
9. Bīstamo koku nozāģēšanas pakalpojums sevī ietver arī aizlūzušo galotņu un zaru nozāģēšanu, kā arī nogāztā koka un  Darbu veikšanas laikā radušos atkritumu (stumbri, zari, skaidas, lapas u.c.) savākšanu un darba objekta sakārtošana pēc veiktajiem darbiem (piemēram, uz ceļa/takām nokritušo zari novākšana, augsnes virskārtas izlīdzināšanu u.tml.).
10. Vietās, kur nav iespējams koku nogāzt visā garumā (tuvu pie mājas, ietves, dobēm, kapos, u.c.) izmanto Bīstamo koku nozāģēšanu pa daļām. Koks tiek nozāģēts pakāpeniski pa daļām izmantojot kāpšanas metodi vai pacēlāju. Nozāģētās daļas tiek nolaistas izmantojot palīglīdzekļus (virves, troses, vinču u.c) netraumējot zem koka esošo teritoriju.
11. Koku zaru nozāģēšanai var izmantot virves tehniku, nepieciešamības gadījumā pacelšanas tehniku. Koku zaru nozāģēšanai aizliegts izmantojot kāpšļus vai citas tehnikas, kas var radīt mehāniskus stumbra bojājumus. 
12. Pēc katra koka zāģēšanas darbiem  Pakalpojuma sniedzējs veic vietas sakopšanu ne ilgāk kā 48 stundu laikā (izņemot 4.punktā noteikto attiecībā uz avārijas kokiem) un nodrošina visu zāģēšanas biomasas atlieku (t.sk. zarus, stumbrus, lapas, skaidas u.c.) savākšanu un utilizēšanu pēc saviem ieskatiem (ar savu transportu, sedzot visas izmaksas), nogādājot, uzglabājot vai pārvietojos tās uz sev vēlamu vietu, saskaņā ar spēkā esošajiem normatīvajiem aktiem.
13. Pakalpojuma sniedzējs darbu veikšanai izmanto darbiniekus ar atbilstošu kvalifikāciju, profesionālo pieredzi veicamo darbu izpildē. Pakalpojuma sniedzējs darbu veikšanas laikā nodrošina savus darbiniekus ar individuālajiem aizsardzības līdzekļiem (tai skaitā specapģērbs un apavi).
14. Darba izpildes vietā nav pieļaujama vides piesārņošana ar izlietu degvielu, eļļām vai citām vielām. 
15. Pakalpojuma sniedzējs pēc koku nozāģēšanas nodrošina, ka celmu augstums virs sakņu kakla nav lielāks par vienu trešdaļu no koka caurmēra (kokiem, kuru diametrs lielāks par 30cm) un celmu augstums nepārsniedz 10 cm virs sakņu kakla (kokiem, kuru diametrs mazāks par 30cm). Jānozāģē arī koku gāšanas rezultātā bojātie pameža, paaugas koki vai krūmi.
16. Pakalpojuma sniedzējam visā līguma izpildes laikā jānodrošina spēkā esoša civiltiesiskās atbildības apdrošināšana par zaudējumiem, kas pakalpojuma sniegšanas rezultātā var tikt nodarīti trešo personu mantai, tai skaitā piegulošajai infrastruktūrai, ar atbildības limitu ne mazāku kā 30 000 EUR.
17. Pakalpojuma sniedzējs atlīdzina izdevumus, kas saistīti ar īpašuma vai mantas postījumiem (ja tādi ir). 

Pretendenta pārstāvis: ___________________________________________________________________                     
vārds, uzvārds, ieņemamais amats, paraksts*

*Piezīme: dokumentu rekvizītus  “datums”, “paraksts” neaizpilda, ja dokuments ir sagatavots atbilstoši normatīvajiem aktiem par elektronisko dokumentu noformēšanu.

